Militêre man in hof ná skietery in verkeerMarakalla (voor in die pak) buite die hof. Foto: Phillip Bruwer Jacob Marakalla, die militêre beampte wat na bewering vir Carine van Staden (28) in Augustus in die noorde van Pretoria ten aanskoue van haar verloofde geskiet het, het Donderdag vir die eerste keer in die Pretoria-Noord-landdroshof verskyn. Marakalla, geklee in ŉ swart pak, het vlugtig op aanklag van poging tot moord voor landdros Mothloki Rapulana verskyn. Staatsaanklaer Craig Snyman het versoek dat die saak na die streekshof oorgeplaas word. Rapulana het die aansoek toegestaan en die saak is tot 8 November uitgestel. Marakalla is op waarskuwing vrygelaat. Van Staden was nie self by die hof nie. Haar ouers, Louise en Johan van Staden, grootouers, Louise en Phillip Myburgh, en verloofde, Johan Harmse (29), het die verrigtinge bygewoon. Van Staden se familielede buite die hof. Foto: Phillip Bruwer Haar pa het buite die hof sy misnoeë uitgespreek dat die saak so lank sloer. “Byna drie maande nadat my dogter geskiet is, loop die man nog steeds vry rond terwyl my dogter in pyn lewe,” het hy gesê. Maroela Media het vroeër berig Carine en Harmse was op 10 Augustus omstreeks 18:00 van Daspoort, waar hulle woon, op Harmse se motorfiets op pad na vriende in Montana toe ŉ amptelike weermagvoertuig Harmse se motorfiets skrams getref en weggery het. Die paartjie het hom agternagesit en by ŉ verkeerslig voorgekeer, waarna hy Carine glo op ŉ kort afstand in haar linkerbors geskiet het. Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Carine van Staden en Johan Harmse. Foto: Via Facebook Aanvanklik is ŉ klag van die afvuur van ŉ vuurwapen in ŉ openbare gebied asook roekelose en nalatige bestuur teen die weermaglid aanhangig gemaak voordat hy op waarskuwing vrygelaat is. Die saak is intussen na poging tot moord verander en die man het in September kennis van die Nasionale Vervolgingsgesag ontvang om in die hof te verskyn. Hy is nooit in hegtenis geneem nie. Van Staden moes intussen talle operasies ondergaan om haar wond te behandel en sy sterk tans tuis aan. Lees alle vorige berigte oor Carine van Staden op Maroela Media.